Kommissionens beslutning
af 10. december 2003
om fastsættelse af kriterier for oplysninger, der skal fremlægges i henhold til Rådets direktiv 64/432/EØF
(meddelt under nummer K(2003) 4606)
(EØS-relevant tekst)
(2003/886/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin(1), senest ændret ved Kommissionens forordning (EF) nr. 1226/2002(2), særlig artikel 8, stk. 2, og
ud fra følgende betragtninger:
(1) I henhold til direktiv 64/432/EØF skal medlemsstaterne sende Kommissionen en detaljeret opgørelse over forekomsten på deres område af de i bilag E (I) omhandlede sygdomme eller enhver anden sygdom, der er omfattet af de i fællesskabslovgivningen fastsatte tillægsgarantier.
(2) Kommissionens beslutning 2002/677/EF af 22. august 2002(3), senest ændret ved beslutning 2003/394/EF(4), indeholder standardindberetningsbestemmelser for programmer for udryddelse og bekæmpelse af dyresygdomme, hvortil der ydes EF-tilskud.
(3) På grundlag af oplysningerne fra medlemsstaterne kan Kommissionen med hensyn til kvægbesætninger erklære medlemsstater og regioner i medlemsstater officielt fri for tuberkulose, brucellose eller enzootisk kvægleukose eller suspendere eller ophæve denne status som defineret i Kommissionens beslutning 2003/467/EF(5).
(4) Med hensyn til infektion med bovin herpesvirus (IBR) kan Kommissionen på grundlag af medlemsstaternes oplysninger give eller annullere tillægsgarantier for medlemsstater eller regioner i medlemsstater, som er fri for sygdommen, jf. Kommissionens beslutning 93/42/EØF(6), eller som opererer med et obligatorisk program i overensstemmelse med direktiv 64/432/EØF.
(5) Hvad angår Brucella suis og overførbar gastroenteritis, kan Kommissionen på grundlag af medlemsstaternes oplysninger give eller annullere tillægsgarantier for medlemsstater eller regioner i medlemsstater, som enten opererer med et obligatorisk program eller er fri for disse sygdomme, jf. henholdsvis artikel 9 og artikel 10 i direktiv 64/432/EØF.
(6) Kommissionens beslutning 2001/618/EF(7), og navnlig bilag IV hertil, indeholder bestemmelser om de oplysninger, medlemsstaterne skal give vedrørende forekomst af Aujeszkys sygdom.
(7) For at Kommissionen skal kunne vurdere dyresundhedssituationen på et ordentligt grundlag, er der behov for også at harmonisere reglerne for fremlæggelse fra medlemsstaternes side af oplysninger om andre sygdomme, der er omhandlet af direktiv 64/432/EØF, såsom rabies, mund- og klovesyge, oksens ondartede lungesyge, blæreudslæt hos svin, klassisk svinepest, afrikansk svinepest, Brucella suis, overførbar gastroenteritis og miltbrand, for så vidt som disse sygdomme udgør en risiko for kvæg eller svin, samtidig med at der i visse tilfælde bør være mulighed for at dispensere fra reglerne.
(8) Der bør derfor fastsættes ensartede kriterier for de oplysninger, medlemsstaterne fremlægger vedrørende disse sygdomme.
(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Hvor ikke andet gælder i henhold til artikel 4 og 5 i beslutning 2002/677/EF, skal de oplysninger, som medlemsstaterne sender til Kommissionen i overensstemmelse med artikel 8 i direktiv 64/432/EØF om forekomst af de i bilag E til dette direktiv omhandlede sygdomme, med undtagelse af Aujeszkys sygdom, være baseret på de ensartede kriterier, der er fastsat i bilag I-VII til nærværende beslutning.
Artikel 2
Denne beslutning finder første gang anvendelse på de oplysninger, der skal sendes til Kommissionen senest den 31. maj 2004 vedrørende 2003.
Artikel 3
Denne beslutning er rettet til medlemsstaterne.
Udfærdiget i Bruxelles, den 10. december 2003.